આ લોકો શાંત, વિશ્વાસુ અને પ્રમાણિક હોય છે. તેઓ ભૂલો ઘણી કરે છે અને જીવનમાં ઘણા છેતરાય પણ છે. પોતાની ભૂલો તેઓ કબૂલ કરે છે, અને બીજાની ભૂલોનો ટોપલો પોતે ઉઠાવી લે છે. આ લોકોને જીવનમાં ઘણું સહન કરવું પડે છે. તેઓ ઘણું સમજે છે. વિચારે છે. પણ તેમને કાર્ય કરતા પહેલાં બીજાની સલાહ લેવી પડે છે, સ્વતંત્ર કામગીરી બજાવી શકતાં નથી. તેઓ વધારે પડતા લાગણીવાળા અને બીજામાં અંધ વિશ્વાસ મૂકનારા હોય છે. આ લોકોને જીવનમાં પસ્તાવું પડે છે. તેઓ બુદ્ધિશાળી હોવા છતાં, બુદ્ધિનો જરૂર પડે ઉપયોગ કરતા હોતા નથી. તેથી મુર્ખામાં ખપી જાય છે. તેમને આર્થિક રીતે સહન કરવું પડે છે. આ લોકોને બીજાના ભલા માટે કામ કરતાં સહન કરવું પડે છે. આર્થિક વ્યવહારમાં સરળ હોય છે. ખટપટી હોતાં નથી. છતાં પૈસા માટે તેમને કોર્ટ કચેરી જવાના પ્રસંગો આવી પડે છે. સમાધાન ભાગ્યે જ સ્વીકારતા હોય છે. પોતે ન્યાયી હોવાથી ન્યાયનો આશરો લે છે. આ લોકો ભાગ્ય ઉપર વિશ્વાસ રાખે છે. ઈશ્વરના ભરોસે જીવન વિતાવે છે. આ લોકો આમ શાંત હોય છે, પણ જ્યારે તેમને ઉશ્કેરવામાં આવે તો છેક છેવટ સુધી લડી લે છે. માટે ડુક્કરને સતાવવામાં ફાયદો નહીં.